Drie aanklagte teen Kinnear-moordverdagteZane Kilian staan tereg op drie aanklagte, onder meer ook moord. (Foto: Twitter) Die voormalige rugbyspeler wat in verband met die moord op lt.kol. Charl Kinnear in hegtenis geneem is, het Vrydag vlugtig in die Bishop Lavis-landdroshof verskyn. Zane Kilian (39) word aangekla van moord, sameswering om moord te pleeg en die onregmatige onderskep van kommunikasie. Volgens die klagstaat gaan die staat aanvoer dat Kilian tussen Maart en 18 September vanjaar onregmatig en doelbewus inligting van Kinnear se selfone onderskep het. Hy het volgens die staat ook saam met ander, in hierdie stadium onbekende, aanvallers saamgesweer om Kinnear te vermoor. Kilian is Woensdag in Gauteng in hegtenis geneem en die Valke het gesê die moontlikheid van nog inhegtenisnemings kan nie uitgesluit word namate die ondersoek vorder nie. Kilian is ŉ voormalige rugbyspeler vir die Valke, Griekwas en Kings, asook vir die Barbarians. Volgens Daily Maverick is hy deesdae ŉ skuldinvorderaar by diegene wat nie hul voertuigpaaiemente terugbetaal nie. Die laaste foto wat van Heila Kilian geneem is. Dié foto is die oggend van 16 April geneem, ure voordat sy vermoor is. Foto: Verskaf Kilian se ma, Heila (63) – wat onder haar vriende en familie as Lovey bekend was – is in April 2018 koelbloedig tydens ŉ plaasaanval op familielede se plaas buite Stilbaai in die Wes-Kaap doodgeskiet. Heila se man, Hein, asook haar suster Brenda en dié se man, David, het om ŉ braaivleisvuur gekuier toe vyf aanvallers op hulle toegeslaan het. Hein Kilian is ŉ afgetrede polisielid en was jare lank ŉ bevelvoerder van een van die polisie se onluste-eenhede. Kinnear (52) is Vrydagmiddag koelbloedig in sy motor voor sy huis in Bishop Lavis doodgeskiet. Hy is verskeie kere in die bolyf geskiet en deur paramedici op die toneel dood verklaar. Kinnear, ŉ lid van die Wes-Kaapse teenbende-eenheid en een van die land se topspeurders, het die Vrydagoggend net ná 10:00 sy laaste boodskap aan sy vrou, Nicolette, gestuur. Sy was ten tyde van die skietvoorval by die werk en is deur twee kollegas na die toneel gehaas. Op pad soontoe het sy die nuus ontvang dat Kinnear dood is. Lt.kol. Charl Kinnear (Foto: Facebook) Haar twee seuns was tuis terwyl die oudste seun nog sekondes voordat sy pa doodgeskiet is met hom oor die foon gepraat het. Kinnear is kort ná die oproep verskeie kere geskiet toe hy by sy huis stilgehou het. Weens verskeie hoëprofielsake wat Kinnear ondersoek het, het ŉ moontlike aanslag op sy lewe soos ŉ skadu oor die hele gesin gehang. “Ons pa het ons voorberei op hierdie dag. Dit was altyd in jou agterkop, dit kan enige dag gebeur. Dit is hartseer dat dit buite die huis moes gebeur, maar ek sou nie wou gehad het dat my pa in ŉ vreemde straat moes doodgaan nie,” het Carlisle Kinnear, die egpaar se oudste seun, vroeër gesê.